
A hivatásos katasztrófavédelmi szerv iparbiztonsági feladatellátásába bevonható sugárzásmérő eszközök vizsgálata és fejlesztés lehetséges irányai

A dolgozatom célkitűzése a katasztrófavédelemnél dolgozó személyek ionizáló sugárzásnak kitett állapotának monitorozására való javaslattétel. Célom vizsgálni azokat a területeket, ahol nincs kötelezően előírva sugárzásmérő eszköz viselése, ilyen például a veszélyes áru szállítás ellenőrzésének bizonyos területei.
A dolgozatomban áttekintem a radioaktivitás felfedezésének történetét, valamint a radioaktív baleseteket, amelyek rávilágítanak az atomenergia és a sugárzó anyagok jelentette potenciális veszélyekre. A kutatás során elemeztem a nemzetközi és hazai jogszabályokat, valamint a katasztrófavédelem belső intézkedéseit, kiemelt figyelemmel a KML és KSE sugárzásmérő eszközeire. A vizsgálat tárgya az volt, hogy a katasztrófavédelem iparbiztonsági területen foglalkoztatott állománya milyen helyzetekben kerülhet ionizáló sugárzásnak kitett állapotba munkahelyi keretek között.
A kutatásom tapasztalati, gyakorlati és számítási módszereken alapul, mely kimutatta, hogy a személyi állomány által elnyelt dózis a jogszabályokban meghatározott küszöbértékek alatt van, így a hazai és nemzetközi előírásoknak megfelel. A sugárzás főként sztochasztikus hatású, és az egészségügyi kockázat alacsony. A sugárzásnak való kitettség dokumentálására személyi dozimétereket használnak, de a veszélyes áru szállítási (továbbiakban. VÁSZ) ellenőrzések során keletkező többletdózisok pontos nyilvántartása fokozott figyelmet igényel. A vizsgálat szerint a legnagyobb dózisterhelést a VÁSZ ellenőrzések jelentik, míg a kisebb káresetek és gyakorlatok valamivel kevesebb többlet dózisokat okoznak. A dolgozatomban javaslom a sugárzásmérő eszközök bővítését, valamint személyre szabott doziméterek kiosztását az állomány számára, illetve felvetem a hatósági dozimetria alkalmazásának lehetőségét.



